בס"ד , אדר תשפ"ג , פרשת כי תשא – פרשת פרה

 **בנים יקרים ואהובים והוריהם**

**שלום רב.**

בימים אלו עברנו את ימי הפורים מתוך תחושות נעלות וקדושות ביותר. בשבועיים שקדמו לפורים יצאו בני הישיבה להתנדבויות רבות בבתי אבות, בבתי ספר לתלמידי חנ"מ , במועדוניות, בבתי חולים ובמקומות נוספים. ב"ה , הבנים הביאו את שמחת פורים לכל הזקוקים לשמחה . הבנים עברו הכנה רוחנית משמעותית לקראת פורים. העברתי שיעורים למהות פורים לשכבות השונות, סיירות הקודש יצאו לישיבת ההסדר במעלה אדומים ושמעו שיעורים מראשי הישיבה – הרב חיים סבתו, הרב יצחק שילת והרב אלישע אבינר. הבנים ישבו בבית המדרש של הישיבה ולמדו בחברותות את מסכת מגילה. עברנו טיש משמעותי במוצאי שבת זכור בהשתתפות מאות הורים ובנים, כאשר בסופו של הטיש נשארו עשרות בחורים ללימוד עד ותיקין ועשו סיום על מסכת מגילה . גולת הכותרת הייתה שבת זכור עם בני כיתות י' – י"ב בישיבה. עשינו עוד פעילויות רבות לקראת הפורים כאשר גולת הכותרת, השיר שבני י"ב הלחינו , ניגנו ושרו לקראת פורים , השיר "להודיע". עד הערב צפו בשיר זה כ-6500 איש ביוטיוב. ניתן לספר עוד על ההכתרה המדהימה של השמינית , על שוק הפורים של השביעית ועוד..... אך היריעה קצרה מלהכיל את כל הפעילויות שהיו לפני פורים.

**החלטתי לפתוח מידעון זה במאמר קצר על התקופה הסוערת שעוברת על עמנו בארצנו. ימים קשים עוברים עלינו, ימים של פילוג , ימים של מחלוקות פנימיות בעמנו , ימים של אווירה קשה בארצנו . הרגשתי חובה מוסרית להתייחס לתקופה זו במספר מילים.**

**התרומה המוגבלת לקורבנות הציבור בפרשת כי תשא**

בתחילת הפרשה מצווה משה : "וַיְדַבֵּ֥ר יְקֹוָ֖ק אֶל־מֹשֶׁ֥ה לֵּאמֹֽר: כִּ֣י תִשָּׂ֞א אֶת־רֹ֥אשׁ בְּנֵֽי־יִשְׂרָאֵל֘ לִפְקֻדֵיהֶם֒ וְנָ֨תְנ֜וּ אִ֣ישׁ כֹּ֧פֶר נַפְשׁ֛וֹ לַיקֹוָ֖ק בִּפְקֹ֣ד אֹתָ֑ם וְלֹא־יִהְיֶ֥ה בָהֶ֛ם נֶ֖גֶף בִּפְקֹ֥ד אֹתָֽם: זֶ֣ה׀ יִתְּנ֗וּ כָּל־הָעֹבֵר֙ עַל־הַפְּקֻדִ֔ים מַחֲצִ֥ית הַשֶּׁ֖קֶל בְּשֶׁ֣קֶל הַקֹּ֑דֶשׁ עֶשְׂרִ֤ים גֵּרָה֙ הַשֶּׁ֔קֶל מַחֲצִ֣ית הַשֶּׁ֔קֶל תְּרוּמָ֖ה לַֽיקֹוָֽק".

מספר שאלות עולות על פסוקים אלו, ונזכיר מקצת השאלות. א. מה משמעות "נשיאת הראש" , מדוע לא כתוב בתורה "כי תפקוד" ? ב. מדוע המפקד עלול לגרום לנגף , וכיצד נתינת מחצית השקל יכולה למנוע את הנגף ? ג. מה היחס בין חובת מחצית השקל בפרשתנו ל – "מאת כל איש אשר ידבנו לבו תקחו את תרומתי" שבפרשת תרומה ? ד. מדוע דווקא מחצית השקל ולא שקל שלם ???

בגמרא במסכת בבא בתרא י': למדנו – **"אמר משה לפני ה' , ריבונו של עולם, במה תרום קרן ישראל ? אמר לו ה' ב-"כי תשא" . כיצד ? העשיר לא ירבה והדל לא ימעיט ממחצית השקל לתת את תרומת ה'"**. המצווה היא ב-"נשיאת ראש" שבה תרום קרן ישראל. ברגע שכל אחד נותן רק מחצית , הוא מבין שהוא זקוק לאחר שישלים אותו, משום שהוא רק חצי. **המצווה היא א"כ בחיבור לזולת בעם ישראל.**  כאשר עורכים מפקד בעם ישראל, שפירושו מנייה (מלשון מניין , ספירה) של כל אחד בנפרד , התוצאה היא מגיפה. וכך באמת קרה כשדוד המלך ספר את העם בספר שמואל פרק כ"ד – "וַיִּתֵּ֨ן יְקֹוָ֥ק דֶּ֙בֶר֙ בְּיִשְׂרָאֵ֔ל מֵהַבֹּ֖קֶר וְעַד־עֵ֣ת מוֹעֵ֑ד וַיָּ֣מָת מִן־הָעָ֗ם מִדָּן֙ וְעַד־בְּאֵ֣ר שֶׁ֔בַע שִׁבְעִ֥ים אֶ֖לֶף אִֽישׁ".

**בפרשתנו המהלך הוא הפוך , והוא בא להרים את קרן ישראל.** המיפקד בנתינת מחצית השקל, שונה מהמיפקד הרגיל בשלושה דברים . יש חובת נתינת תרומה מן האדם הפרטילמשכן, ואחריו באה ספירת מחצית השקל ולא ספירת אדם. המשמעות היא שסופרים את תרומתו של האדם למען האומה , ולא את האדם הפרטי , ה-"אגו" של האדם הפרטי. ב. ברגע שהאדם נותן רק מחצית שקל הוא מבין שהוא איננו עצמאי , אלא הוא חלק מכלל ישראל וצריך להשלים אותו . ג. האדם עצמו הוא בסה"כ מחצית. הוא זקוק לכלל ישראל כדי להיות שלם. **המחצית מצביעה על ענווה, על חיסרון, על נתינת מקום לדעה אחרת.**

המחיצת מורה לכולנו על היותנו זקוקים זה לזה. תנועת הנפש צריכה להיות של רצון לקבל את אורו של חברי. במיפקד עם ישראל בפרשתנו, עם מחציות השקל של כל בית ישראל, בנו את אדני המשכן ורכשו את קורבנות הציבור. בתרומת בסיס המשכן וקורבנות הציבור, חייבים להיות כולם. התגלות ה' לעם ישראל במשכן, היא רק כשכול עם ישראל נמצאים יחד.

מי חייב במחצית השקל ?? כולם !!! הרמב"ם אומר בהלכות שקלים – "אפילו עני המתפרנס מן הצדקה חייב , ושואל מאחרים או מוכר כסות שעל כתפו ונותן מחצית השקל". כולנו משלימים אחד את השני.

**בתקופה האחרונה ,כולנו חווים מתח גדול בין קבוצות שונות בעמנו. אנחנו שומעים על הפגנות סוערות, על איומים כאלו ואחרים , ובמיוחד מתחים אלו נכנסים לכל מקום ומקום וגם לצה"ל.**

**אנחנו צריכים לזכור בתקופה זו, שעם ישראל ניבנה בארצנו לא לפני הרבה זמן, וסדקים אלו יכולים חו"ח לפורר את עמנו. אין לי ספק שאויבינו מסתכלים עלינו ושמחים בפירוד זה.**

**כולנו צריכים לזכור שכוחנו באחדותנו !!!!** אנחנו חייבים לבנות את עמנו מתוך נתינה אינסופית אחד לשני, ולזכור שאין מי ששווה יותר מהשני. כל אחד מאיתנו הוא רק חצי ללא השני, רק חברי מעם ישראל שנותן גם מחצית ומשלים אותי , רק אז אנו שלמים. כולנו בנינו את ארצנו ועמנו !!! בואו ונמשיך לצמוח מתוך ענווה, מתוך צניעות, ומתוך התחברות לכלל ישראל, ורק אז תהיה השראת שכינה בע"ה.

**ומשהו על חטא העגל**

**השאלה שנשאלת היא - מה היה חטא העגל? האם היה חטא של עבודה זרה ממש או שמא חטא חמור אחר?**

בעניין זה קיימות שלוש גישות מרכזיות:

1. **רש"י** - נראה מפשט הכתובים שהחטא היה בעבודה זרה ממש. המרת האלוהים בעגל הזהב. כך נראה גם ממזמור קו בתהלים -"וימירו את כבודם בדמות שור אוכל עשב".

שמות פרק לב - (א**) וַיַּרְא הָעָם כִּי בֹשֵׁשׁ מֹשֶׁה לָרֶדֶת מִן הָהָר וַיִּקָּהֵל הָעָם עַל אַהֲרֹן וַיֹּאמְרוּ אֵלָיו קוּם עֲשֵׂה לָנוּ אֱלֹהִים אֲשֶׁר יֵלְכוּ לְפָנֵינוּ כִּי זֶה מֹשֶׁה הָאִישׁ אֲשֶׁר הֶעֱלָנוּ מֵאֶרֶץ מִצְרַיִם לֹא יָדַעְנוּ מֶה הָיָה לוֹ:**

רש"י שמות פרק לב - **אשר ילכו לפנינו - אלהות הרבה איוו להם.** ( ראו בעגל – אלוקים )

2. **ריה"ל** – **ר' יהודה הלוי בספרו הכוזרי**, מאמר ראשון (אות צז), מאריך בעניין חטא העגל וטוען שלא הייתה כאן ע"ז ממש אלא ברצון לעבוד את הקב"ה דרך אמצעי מוחש. עם ישראל לא הבדיל בין הכרובים לבין העגל וחשב שיש כאן אמצעי לגיטימי לעבודת האל. הם לא השכילו להבין שעבודת האל מתבצעת דרך הוראות מדויקות.

**ספר הכוזרי מאמר א'**

ובושש מהם ארבעים יום והוא לא לקח צידה ולא נפרד מהם אלא על מנת שישוב ליומו, אז גברה המחשבה הרעה על קצת ההמון ההוא הגדול והתחילו המון העם להחלק מחלקות ומרבים העצות והמחשבות **עד שנצטרכו מהם אנשים לבקש נעבד מורגש יכונו נגדו כשאר האומות, מבלי שיכחשו באלהות מוציאם ממצרים אבל שיהיה מונח להם להקביל אליו, כשיספרו נפלאות אלהיהם, כאשר עשו הפלשתים בארון שאמרו כי האלהים שם, וכאשר אנחנו עושים בשמים.....**

3.הגישה השלישית היא של **הרמב"ן**:

**"אבל העניין כמו שאמרתי, שלא בקשו העגל להיות להם לאל ממית ומחיה, וקבלו עבודת אלוהותו עליהם, אבל ירצו שיהיה להם במקום משה מורה דרכם. וזהו התנצלותו של אהרן, טען כי לא אמרו לי רק שאעשה להם אלוהים אשר ילכו לפניהם במקומך אדני, שלא ידעו מה היה לך, ואם תשוב אם לא, ולכן הם היו צריכין למי שיורה להם דרכם כל זמן שלא תהיה אתה עימהם, ואם אולי תשוב יעזבוהו וילכו אחריך כבראשונה.**

**וכן היה הדבר, כי כיון שראו העם את משה מיד הניחו את העגל ובעטו בו שהניחו לו לשרפו ולזרות עפרו על פני המים, ולא היה מהם חולק עליו כלל. וכן תראה שלא הוכיחם, ולא אמר להם כלום, אבל בבואו במחנה וירא את העגל ומחולות מיד ברחו ממנו, והוא לקח העגל וישרוף אותו וישק אותו להם ולא מיאנו כלל. ואלו היה להם לאלוהים, אין דרך שיניח אדם מלכו ואלוהיו לשרפת אש, הן ישרוף את תועבתם לעיניהם ולא יסקלוהו".**

עם ישראל לא רצה להמיר את ה' יתב' ואף לא לעובדו דרך אמצעי מוחשי , בני ישראל רצו תחליף למשה רבינו, מנהיג אחר. כיון שמשה לא הגיע לאחר זמן רב, העם רצה דמות שתורה להם את הדרך. שה' יתב' יתגלה להם דרך העגל. הרמב"ן מוכיח את שיטתו מן העובדה שמשה חזר אל העם, שבר את הלוחות ושרף את העגל. אף אחד מהנוכחים לא מחה נגד משה רבינו. אילו העגל היה ע"ז של ממש היו קמים מתנגדים למעשה שריפת העגל. מכאן מוכיח הרמב"ן שעיקר חטאם היה במציאת תחליף למשה רבינו ומשחזר משה אל המחנה אין צורך בעגל.

**השאלה שמתבקשת היא -** לאחר מכן ברדתו מן ההר משה שובר את הלוחות. מדוע שבר אותם?? מי התיר לו לשבור את הלוחות הכתובים במכתב אלוהים ??

בדבר זה נחלקו רבותינו, **הרמב"ן מבאר**:

**"היה ראוי שיזכיר הכתוב כל מעשה הלוחות בפסוק וייתן אל משה (לעיל לא יח), כאשר אמר כתובים באצבע אלוהים. אבל הזכירו בכאן לספר במעלתן, לומר כי לא נמנע משה בכל זה מלשבר אותם, כי חרה לו בראותו המעשה הרע ההוא, ולא יכול להתאפק".**

בגלל ההלם הגדול שאחז במשה רבינו הוא כעס ושבר את הלוחות. משה לא יכול היה להתאפק מחמת כעסו ולכן שבר את הלוחות. שבירת הלוחות , נראית במבט ראשון, כתגובה נסערת של משה רבנו למעשה העגל. כדי לברר את העניין צריך לשאול מספר שאלות : הן כבר בעמדו על הר סיני שמע משה מפי ה' על חטא העגל , כפי בנאמר : "לך רד כי שחת עמך.......עשו להם עגל מסכה".

משה רבנו מתחיל מייד להתפלל : **"ויחל משה את פני ה' ......",** ובאמת ה' ניחם על הרעה, ואז משה נוטל את הלוחות ויורד מן ההר כדי לתת אותם לעם ישראל. מה אפוא שינה את דעתו של משה והביאו לשבירת הלוחות ?? יש המתרצים – שהתפנית בתגובתו של משה , מקורה בהבדל שבין שמיעה וראייה. משה באמת שמע בהר סיני על חטא העגל, אך עתה לאחר ירידתו , ראה בעיניו את העגל, ומה שיכול היה לסבול בשמעו , לא יכול היה לסבול בראייתו, והסיבה היא ש-**"גדולה ראייה משמיעה".**

בעל ספר העקידה כותב : **"ברית כרותה לעיניים שיתפעל למראיהן יותר ממה שיתפעל למשמע אוזניו, אע"פ שלא יהיה לו במה ששמע מה' יתב' שום ספק".**

א"כ משה רואה את מה ששמע מה' יתב', כועס מאוד, לא יכול להתאפק ואז שובר את הלוחות.

**ניתן לתרץ באופן נוסף** – אם נשים לב לפסוקים , נוכל לראות מה מתחדש למשה בירידתו מן ההר.

**שמות פרק לב**

(טו) וַיִּפֶן וַיֵּרֶד מֹשֶׁה מִן הָהָר וּשְׁנֵי לֻחֹת הָעֵדֻת בְּיָדוֹ לֻחֹת כְּתֻבִים מִשְּׁנֵי עֶבְרֵיהֶם מִזֶּה וּמִזֶּה הֵם כְּתֻבִים: (טז) וְהַלֻּחֹת מַעֲשֵׂה אֱלֹהִים הֵמָּה וְהַמִּכְתָּב מִכְתַּב אֱלֹהִים הוּא חָרוּת עַל הַלֻּחֹת: (יז) וַיִּשְׁמַע יְהוֹשֻׁעַ אֶת קוֹל הָעָם בְּרֵעֹה וַיֹּאמֶר אֶל מֹשֶׁה קוֹל מִלְחָמָה בַּמַּחֲנֶה: (יח) וַיֹּאמֶר אֵין קוֹל עֲנוֹת גְּבוּרָה וְאֵין קוֹל עֲנוֹת חֲלוּשָׁה **קוֹל עַנּוֹת אָנֹכִי שֹׁמֵעַ**: (יט) וַיְהִי כַּאֲשֶׁר קָרַב אֶל הַמַּחֲנֶה וַיַּרְא אֶת הָעֵגֶל וּמְחֹלֹת וַיִּחַר אַף מֹשֶׁה וַיַּשְׁלֵךְ <מידו> מִיָּדָיו אֶת הַלֻּחֹת וַיְשַׁבֵּר אֹתָם תַּחַת הָהָר: (כ) וַיִּקַּח אֶת הָעֵגֶל אֲשֶׁר עָשׂוּ וַיִּשְׂרֹף בָּאֵשׁ וַיִּטְחַן עַד אֲשֶׁר דָּק וַיִּזֶר עַל פְּנֵי הַמַּיִם וַיַּשְׁקְ אֶת בְּנֵי יִשְׂרָאֵל:

**מה פרוש "קול ענות" – מה שומע משה ?**

**תרגום האונקלוס מפרש : "קול ענות – קלא דמחייכין אנא שמע" .**

משה שומע קולות צחוק ושמחה הצורמים מאוד את אזניו . פסוק אומר : **"וַיְהִי כַּאֲשֶׁר קָרַב אֶל הַמַּחֲנֶה וַיַּרְא אֶת הָעֵגֶל וּמְחֹלֹת" .** לא רק את העגל משה רואה , אלא גם את המחולות סביבו. לצחוק ולשמחה זו משה לא היה מודע בהר סיני . משה רבנו רואה את העם לא רק שעשה את העגל , אלא הם צוהלים ושמחים ממעשה זה, וזה היה דבר חדש למשה. משה רבנו רואה את הצחוק והשמחה ואז : **" וַיִּחַר אַף מֹשֶׁה וַיַּשְׁלֵךְ מִיָּדָיו אֶת הַלֻּחֹת וַיְשַׁבֵּר אֹתָם תַּחַת הָהָר".**

ניתן לדייק זאת מהפסוקים : **"וירא את העגל ומחולות",** הרי היה צריך לכתוב בתורה "וירא את **ה**עגל ו**ה**מחולות" ? אלא , שמעשה העגל נודע למשה עוד בהר סיני , ולפיכך כתוב "**ה**עגל", אך לעומת זאת על המחולות משה לא ידע, ולפיכך הן "מחולות" ולא "המחולות".

כל עוד נותר החטא במישור האידיאולוגי , ניתן לתקנו בהדרכה חיובית באמצעות הלוחות, אך ברגע שנהנים ושמחים בחטא, לא ניתן יותר לרפא את השבר ואין מנוס משבירת הלוחות.

**מהו המסר שניתן ללמוד מעניין זה ?**

**לפעמים אנחנו עושים טעויות , אולי אפילו ח"ו חוטאים ועושים דברים לא ראויים, כיצד עלינו לנהוג ? מכאן אנו רואים – שעלינו לדאוג , להיות עצובים ולראות כיצד לא נחטא שוב בעתיד. אך בשום פנים אין להרגיש לא קרה כלום. אולי לפי הסבר זה מובן מה שה' אומר למשה "יישר כחך ששיברת", אם הם שמחים בחטאם – צריך להענישם ולא לתת להם את הלוחות.**

**הודעות להורים .**

1. **טיול שנתי – כיתות י"ב – באילת.**

**ביום ראשון הקרוב יצאו בני י"ב לטיול שנתי באילת.**

הבנים יטיילו ביום הראשון – בנחל והר סהרונים במכתש , וילונו בחאן יעלים בקיבוץ יוטבתה.

ביום השני – הר שלמה ונחל המפלים , מור"ק באום רשרש .

ביום השלישי – הר צפחות ואטרקציה בחוף אילת עם שנורקלים.

אנו מאחלים לבנים טיול מהנה ומוצלח.

1. **שבוע החינוך בעיר גבעת שמואל.**

**בשבוע הקרוב יתקיים שבוע החינוך בגב"ש והתוכניות מרובות מאוד.**

אכתוב מקצת התוכניות שהישיבה משתתפת בהם.

יום ראשון – פתיחת שבוע החינוך , טקס פתיחה עם ראש העיר מר יוסי ברודני בעירייה.

 צוותי הניהול של הישיבה, האולפנה והתיכון – נפגשים באולפנה לשיח משותף בבעיות השעה בעמנו.

 (שולחנות עגולים).

יום שלישי – \*עיריית גב"ש מבקרת בישיבה בחדר הרובוטיקה, לאחר התתחרות המחוזית שהבנים הגיעו למקום

 מכובד מאוד מתוך 37 קבוצות.

 **"בגרות והתגברות בשנת בר המצווה"** – אנחנו מארחים לתוכנית מיוחדת את בני כיתות ז'

מהתיכון הממלכתי לפעילות משותפת עם בני כיתות ז' מהישיבה.

 חינוך המיוחד בגב"ש – ההצלחות הרבות בעיר עם תלמידי חנ"מ בגב"ש.

יום רביעי – כיתות י' מהישיבה נפגשים בתוכנית גשר עם בני כיתות י' מהתיכון הממלכתי.

 כיתות ח' לומדים חברותות עם בני היסודיים בגב"ש , בנושא – אחדות.

 כיתות ח' – יוצאים לתחרות דיבייט עם בני ובנות ח' מהמוסדות המקבילים בגב"ש.

יום חמישי – **תוכנית בישיבה – בוקר סבאבא – סבים וסבתות בלימוד ובפעילות סבים, סבתות והנכדים.**

ערב הוקרה לצוותי המורים בגב"ש במתנ"ס.

1. **שבת פרשות ויקהל – פקודי - שבתות ישיבה.**

בני כיתות ז' – שבת סמינריון ברמות שפירא .

בני כיתות י' – שבת סמינריון בישיבת נחלים.

התוכניות יפורסמו בהמשך השבוע.

1. **אסיפות הורים – הורי ובני כיתות י"א – י"ב .**

אסיפות הורים – יתקיימו אי"ה ביום שלישי כ"ח אדר 21/3 החל מהשעה 18.00 .

הרמי"ם ישלחו להורים סדר כניסה להורים עפ"י בחירה.

**שבת שלום ומבורך**

**שרגא פרוכטר – ראש הישיבה**